Temeljem članaka 207. i  209. Zakona o plovidbi i lukama unutarnjih voda („Narodne novine“ broj 144/21), članka 13. Uredbe o lukama i zimovnicima unutarnjih voda („Narodne novine„ broj 102/25), Pravilnika o riječnim informacijskim servisima u unutarnjoj plovidbi („Narodne novine“ broj 50/20), Odluke Ministarstva mora, prometa i infrastrukture o utvrđivanju pristanišnog područja, KLASA: UP/I-342-21/23-03/1, URBROJ: 530-05-2-1-25-3 od 26. kolovoza 2025. godine te na temelju prethodne suglasnosti Lučke kapetanije Vukovar, KLASA: 345-19/26-04/28, URBROJ: 530-04-15-26-2 od dana 14.07.2026. godine, Upravno vijeće Lučke uprave Vukovar, na svojoj __. sjednici održanoj dana __.__.2026. godine, donosi:



PRAVILA
O REDU U RIJEČNOJ MARINI „OTOČKI  VIROVI“ 



I. OPĆE ODREDBE

Članak 1.

Ovim se Pravilima propisuje red, lokacija i namjena, postupci prilikom priveza i odveza plovila, način kontrole obavljanja tih radnji, način i postupak korištenja informacijske službe te mjere u izvanrednim okolnostima u riječnoj marini za javne potrebe u riječnoj marini „Otočki Virovi“ (u daljnjem tekstu: Marina).

Članak 2.

Osim odredbi ovih Pravila, na pristanišnom području primjenjuju se propisi koji se odnose na sigurnost plovidbe i drugi važeći propisi.



II. LOKACIJA I NAMJENA MARINE

Članak 3.

(1) Marina je smještena  na desnoj obali vodotoka Virovi Dunav, k.č.br 4467/4 k.o. Otok.

(2) Marinu čini fiksni ,otvoreni drveni plato sa ukupno  31 vezova.

(3) Pristanišno područje utvrđeno je Odlukom Ministarstva mora, prometa i infrastrukture o utvrđivanju pristanišnog područja, KLASA: UP/I-342-21/23-03/1, URBROJ: 530-05-2-1-25-3 od 26. kolovoza 2025.godine.


(4) Grafički prikaz položaja lomnih koordinatnih točaka pristanišnog područja nalazi se u Prilogu I ovih Pravila i čini njezin sastavni dio.


Članak 4.

(1) Marina je namijenjena primarno za obavljanje lučkih usluga priveza i odveza čamaca i drugih plovila za sport i razonodu. 

(2) U Marini je dopušten ukrcaj i iskrcaj osoba te opskrba čamaca namirnicama i vodom, isključivo za osobne potrebe. 

(3) Iznimno je u Marini dozvoljeno obavljati prihvat i otpremu putnika s plovila temeljem posebnog odobrenja Lučke uprave Vukovar (u daljnjem tekstu: Upravitelj).

(4) Na prijedlog Korisnika Marine (u daljnjem tekstu: Korisnik) i odlukom  Lučke uprave Vukovar, Marina se može iznimno koristiti za održavanje manifestacija, regata i sl. uz odobrenje Lučke kapetanije Vukovar (u daljnjem tekstu: Kapetanija).

Članak 5.

(1) Upravitelj upravlja i provodi red u Marini. 

(2) Upravitelj može dio poslova upravljanja i provođenja reda u Marini prenijeti na korisnika o čemu će se obavijestiti Kapetanija.

(3) Korisnik ne može prenijeti upravljanje i provođenje reda u Marini na treću osobu.

(4) Marinu koriste vlasnici čamaca i drugih plovila za sport i razonodu bez diskriminacije u skladu s Ugovorom između Korisnika i vlasnika plovila, a u skladu s raspoloživim  kapacitetima Marine.

(5) Kapetanija obavlja nadzor nad provođenjem reda u Marini.

Članak 6.

(1)  Vezovi u Marini namijenjeni su za privez čamaca i drugih plovila za sport i razonodu.


(2)  Marina je otvorena danju i noću.

(3)  Marina je opremljena protupožarnom opremom, opremom za spašavanje i  sredstvima za signalizaciju.










III. PRIVEZ, ODVEZ I BORAVAK ČAMACA/PLOVILA U MARINI

[bookmark: _Hlk96672084]
Članak 7.

(1) Privez čamaca i drugih plovila za sport i razonodu se vrši preko „drvenih gatova“ koji su postavljeni na desnoj obali .

(2) Pristanište se sastoji od pristan 1 koji se koristi  za privez : 1 električnog plovila ,2 čamca duljine do 8,00 m i 18 čamaca duljine do 5,00 m . Pristan 2 koji se koristi  za privez : 10 čamaca duljine do 5,00 m. 


Članak 8.

(1) Čamci i druga plovila za sport i razonodu privezani u Marini moraju biti vezani odgovarajućim ispravnim vezovima  na za to predviđene naprave za privez.

(2) Čamci i druga plovila za sport i razonodu u Marini moraju biti privezani na način da  ne ometaju plovidbu drugih čamaca ili plovila ili kretanje osoba.

(3) Privez i odvez čamaca i drugih plovila za sport i razonodu obavlja vlasnik prema uputi Korisnika Marine.

(4) Boravak čamaca i drugih plovila za sport i razonodu na vezu moguć je uz sklopljeni Ugovor između Korisnika Marine i vlasnika čamaca i drugih plovila za sport i razonodu.
 


IV. NADZOR NAD MARINOM

Članak 10.

(1) Korisnik pristaništa je dužan osigurati cjelodnevni nadzor na Marini i odrediti odgovornu osobu - Nadzornika Marine. 

(2) Korisnik Marine daje odobrenje za vez plovila, te vodi evidenciju o raspoloživosti vezova, kao i evidenciju o  plovilima i čamcima koji imaju odobrenje za vez. 

(3) Vlasnik čamca ili drugog plovila za sport i razonodu dužan je u slučaju visokog vodostaja, pojave leda i drugih nepredviđenih situacija poduzeti sve potrebne mjere kako bi spriječio oštećenje istog.

(4) Korisnik Marine je dužan u slučaju visokog vodostaja, pojave leda i drugih nepredviđenih situacija poduzeti sve potrebne mjere kako bi spriječio oštećenje plutajućeg objekta i ostale opreme na Marini. 








Članak 11.

(1) Korisnik Marine ne može bez odobrenja Upravitelja vršiti bilo kakve radove na Pristaništu. 

(2) Odobrenje iz stavka 1. ovoga članka nije potrebno u slučaju izvanrednih stanja iz članka 10. stavaka 3. i 4. ovih Pravila.



V. PRIVEZ, ODVEZ I BORAVAK ČAMACA/PLOVILA U MARINI

Članak 12.

(1) Za siguran privez, sidrenje i manevriranje plovila definirano je pristanišno područje, izvedeni je drveni plato (pristan) s uključenim priveznim elementima i pristupom za transfer korisnika pristaništa preko obalne linije.

(2) Plovila kada uplovljavaju u Marinu odnosno kada isplovljavaju iz Marine te za vrijeme pristajanja i premještanja, moraju ploviti povećanim oprezom i smanjenom brzinom na način da valovi nastali njihovom plovidbom ne nanesu štetu drugim plovilima, obali i uređajima u Marini.


(3) Čamci i druga plovila privezani u Marini moraju biti vezani odgovarajućim ispravnim vezovima na drvenom platou na za to predviđene naprave za privez . Asistencija priveza nije
predviđena već svaki korisnik samostalno pri vezuje svoje plovilo i osigurava užad za privez. 

(4) Korisnik veza – vlasnik čamca je dužan voditi brigu o privezanom plovilu u Marini i odgovara za svaku štetu koju plovilo počini drugim plovilima, obali, uređajima i napravama.

(5) Prilazak plovila na mjesto veza uvijek se mora izvesti na način da se prilazi prilikom uzvodne
plovidbe - pramac plovila okrenut prema izvoru rijeke. Kada pristaje više plovila odjednom iz
suprotnih smjerova kretanja, plovilo koje plovi nizvodno ima prednost te mu plovilo koje dolazi uzvodno mora ustupiti prostor da isto može napraviti manevar okreta kako bi se pripremio na uplovljavanje.

(6) S obzirom na karakter pristaništa dolazak i odlazak plovila se ne najavljuju.

(7) Plovila su dužna pored plovnih i drugih objekata koje treba zaštiti od valova ploviti povećanim oprezom i smanjenom brzinom, sve na način da valovi nastali plovidbom ne nanesu štetu objektima u blizini.








VI. SIGURNOSNI POSTUPCI

Članak 13.

Obzirom na položaj i karakter Pristaništa, uvjeti i mjere za rad i održavanje su:
1. U slučaju da vjetar premašuje brzinu od 27,5 m/s zabranjen je privez.
2. Upravitelj Marine dužan je najmanje jednom mjesečno obilaziti Marinu. 
3. Prilikom svakog obilaska Upravitelj/Korisnik Marine je dužan ukloniti eventualno nakupljene naplavine.
4. Bilo koja osoba koja se nalazi u Marini i uoči moguće oštećenje dužna je isto odmah prijaviti Korisniku Marine ili po mogućnosti otkloniti.

Članak 14.

U Marini je zabranjeno: 

1. Pristupanje neovlaštenih osoba
2. Neovlašteno pristupanje plutajućem objektu i napravama za privez
3. Vezivati čamce ili druga plovila za sport i razonodu za plovidbene i druge oznake i naprave koje nisu namijenjene za privez
4. Sidriti čamce ili druga plovila za sport i razonodu u Marini osim u izvanrednim situacijama kao što je udaljavanje čamca od mjesta požara
5. Premještati čamce ili druga plovila za sport i razonodu na drugi vez, bez suglasnosti ovlaštenih osoba Korisnika Marine
6. Neovlašteno postavljati, premještati, mijenjati, uklanjati ili oštećivati plovidbene i druge oznake ili naprave za privez
7. Držati u pogonu motore, osim za uplovljenje ili isplovljenje
8. Na bilo koji način ugrožavati sigurnost plovidbe
9. Bacati otpatke, ispuštati tekućine i druge tvari koje mogu onečistiti pristanišno područje, obavljati bilo koje poslove koji mogu ugroziti živote, prouzročiti požar, onečistiti rijeku ili nanijeti štetu čamcima ili drugim plovilima za sport i razonodu,  drvenom platou ili obali
10. Zavarivati, ložiti vatru na otvorenom ognjištu, na obali ili na drvenom platou i na napravama za privez
11. Pretakati i skladištiti gorivo na drvenom platou ili obali
12. Kupati se i sunčati na drvenom platou, roniti
13. Obavljati ribolov
14. Neovlašteni ulazak, kretanje i zadržavanje na drvenom platou svih osoba osim korisnika vezova
15. Na bilo koji način ugrožavati sigurnost plovidbe, ljudskih života  i okoliša
16. Parkiranje osobnih i drugih vozila osim na za to predviđenom prostoru








VII. SPRIJEČAVANJE ONEČIŠĆENJA OKOLIŠA I MJERE U IZVANREDNIM OKOLNOSTIMA

Članak 15.

Korisnik Marine dužan je osigurati skupljanje i zbrinjavanje svih vrsta otpada koji nastaju u Marini, a u skladu s odredbama propisa koji uređuju postupanje s otpadom. 

Članak 16.

(1)  Upravitelj Marine dužan je održavati protupožarnu opremu, opremu za spašavanje i sredstva za signalizaciju. 

(2) U slučaju izvanrednog događaja (požara, prodora vode u plovilo i sl.) Korisnik Marine i
svaka druga osoba na Marini dužna je odmah poduzeti odgovarajuće mjere (gašenja požara ili spašavanja i sl.).

(3)  Svaka osoba koja se nalazi na Marini dužna je obavijestiti Centar za obavješćivanje na telefonski broj 112 o svakom izvanrednom događaju koji se dogodi u Pristaništu, a koji se odnosi na teže povrede osobe, lakše povrede više osoba, smrti osobe, onečišćenje okoliša, požara i slično. Također dužna je obavijestiti Upravitelja Marine, Lučku upravu i Lučku kapetaniju.

Članak 17.

(1) Telefonski brojevi svih službi potrebnih za nesmetan rad Marine nalaze se u Prilogu IV ovih Pravila i čine njegov sastavni dio. 



VIII. POSEBNE ODREDBE
Članak 18.

Korisnik Marine dužan je omogućiti Upravitelju nadzor nad obavljanjem lučkih usluga iz članka 4. ovih Pravila, a vezano za izvršenje Ugovora o međusobnim pravima i obvezama u riječnoj marini „Marina“ .
Članak 19.

Nadzor nad primjenom odredbi ovih Pravila, u sklopu svojih ovlasti, obavlja Korisnik pristaništa, Kapetanija i Upravitelj.


IX.PRIJELAZNE I ZAVRŠNE ODREDBE

Članak 20.

Primjerak ovih Pravila Korisnik Marine dodjeljuje svakom vlasniku čamca i drugih plovila za sport i razonodu prilikom dodjele veza.

Članak 21.

Sva pitanja koja nisu uređena ovim Pravilima definirati će se Ugovorima između Upravitelja i Korisnika pristaništa odnosno Korisnika pristaništa i vlasnika čamaca i drugih plovila za sport i razonodu.

Članak 22.

Ova Pravila na koje je prethodnu Suglasnost dala Lučka kapetanija Vukovar, svojim aktom, KLASA: 345-19/26-04/28, URBROJ: 530-04-15-26-2, od 14.07.2026. godine stupaju na snagu osmoga dana od dana objave na oglasnoj ploči Lučke uprave Vukovar.

KLASA: 003-05/21-19/01
URBROJ: 132-05/UV-26-65


PREDSJEDNIK UPRAVNOG VIJEĆA
     Mario Župan, mag. oec.

   		           _________________________
	



POPIS PRILOGA:

1. Grafički prikaz riječne marine na orto-foto karti
2. Plan evakuacije, protupožarne opreme, opreme za spašavanje 
3. Pristanišno područje






Ova Pravila su objavljena  na oglasnoj ploči Lučke uprave Vukovar dana _______________ godine, a stupaju na snagu _______________ godine.


Potvrđuje:

______________

